Kyk, om net vir 30 sekondes te plank kan in ’n nagmerrie ontaard. Jou kop begin met jou smokkel – jy sien byvoorbeeld in jou geestesoog jou destydse buurtannie van 1963 in Kuruman wat vir jou ’n toebroodjie oor die draadheining aanbied – terwyl jou lyf onbedaarlik begin bewe; asof jy Arktiese weerstoestande met net jou frokkie en ’n PT-broek aanpak.
Die 62-jarige Hood is ’n voormalige seesoldaat van die Amerikaanse marinekorps en hy het dié posisie vir ’n verstommende agt uur, 15 minute en 15 sekondes gehou. Sodoende het hy die vorige wêreldrekord van agt uur en een minuut verpletter.
Moet ook nie dink dat die man in die fetusposisie gaan lê en homself jammer gekry het nadat hy die rekord laat spat het nie. Aikôna, hy het terstond 75 opstote afgevuur.
“Ek het heeltemal afstand gedoen van die werklikheid van die tikkende horlosie. Dit is ’n tegniek wat ek maar oor die jare bemeester het,” het Hood in ’n onderhoud gesê.
“Ek het nog altyd gedroom om ’n rock-ster te wees, selfs net vir 24 uur. Nou ja, vir daardie agt uur was ek beslis een gewees.”
Hood het vantevore die plank-rekord in 2011 agter sy naam gehad. Sy tyd van 1:20 uur is in 2016 deur Sjina se Mao Weidong vermorsel.